ಸಿದ್ಧ_ಆಹಾರ_(ತ್ವರಿತ_ಖಾದ್ಯ)
ಆರೋಗ್ಯ ಸಮಸ್ಯೆಗಳು
ಮ್ಯಾಸಚೂಸೆಟ್ಸ್‌ ಮೆಡಿಕಲ್‌ ಸೊಸೈಟಿ ಕಮಿಟಿ ಆನ್‌ ನ್ಯೂಟ್ರಿಷನ್‌ ಹೇಳಿಕೆಯ ಪ್ರಕಾರ, ತ್ವರಿತ ಆಹಾರದಲ್ಲಿ ಕೊಬ್ಬಿನಾಂಶ ಬಹಳ ಹೆಚ್ಚಾಗಿರುತ್ತದೆ. ತ್ವರಿತ ಆಹಾರ ಸೇವಿಸುವುದರಿಂದ ಬಾಡಿ ಮಾಸ್‌ ಇಂಡೆಕ್ಸ್‌ (ಬಿಎಮ್‌ಐ) ಹಾಗೂ ಶರೀರದ ತೂಕ ಹೆಚ್ಚಾಗುವುದೆಂದು ಅಧ್ಯಯನಗಳು ತೋರಿಸಿವೆ. 2006ರಲ್ಲಿ ನಡೆಸಿದ ಅಧ್ಯಯನದ ಅಂಗವಾಗಿ, ಮನುಷ್ಯನೊಬ್ಬ ಕಾಯಂ ಆಗಿ ತ್ವರಿತ ಆಹಾರ ಸೇವಿಸುವಂತೆ, ಕೋತಿಗಳಿಗೆ ಅಷ್ಟೇ ಮಟ್ಟದ ಟ್ರ್ಯಾನ್ಸ್‌ ಫ್ಯಾಟ್‌ ಇರುವ ಪಥ್ಯಾಹಾರ ನೀಡಲಾಯಿತು. ಎರಡೂ ಪಥ್ಯಾಹಾರಗಳಲ್ಲೂ ಒಟ್ಟಾರೆ ಅಷ್ಟೇ ಕ್ಯಾಲರಿಗಳಿದ್ದವು. ಹೆಚ್ಚು ಟ್ರ್ಯಾನ್ಸ್‌ ಫ್ಯಾಟ್‌ ಸೇವಿಸಿದ ಕೋತಿಗಳಲ್ಲಿ ಬೊಜ್ಜು ಕಾಣಿಸಿಕೊಂಡಿತ್ತು. ಅಪರ್ಯಾಪ್ತ ಕೊಬ್ಬು ಹೊಂದಿದ ಖಾದ್ಯ ಸೇವಿಸಿದ ಕೋತಿಗಳಲ್ಲಿ ಬೊಜ್ಜು ಕಾಣಿಸಿಕೊಂಡಿರಲಿಲ್ಲ. ಬೊಜ್ಜುಳ್ಳ ಕೋತಿಗಳಲ್ಲಿ ಇನ್ಸುಲಿನ್‌-ಪ್ರತಿರೋಧ ಗುಣಗಳೂ ಸಹ ಹೆಚ್ಚಾದವು. ಇದು ಮಧುಮೇಹದ ಸೂಚಕವೂ ಆಗಿದೆ. ಆರು ವರ್ಷಗಳ ಕಾಲ ಈ ಪಥ್ಯಾಹಾರದಲ್ಲಿದ್ದ ಈ ಕೋತಿಗಳ ಶರೀರ ತೂಕವು 7.2%ರಷ್ಟು ಹೆಚ್ಚಿತ್ತು. ಅಪರ್ಯಾಪ್ತ ಕೊಬ್ಬಿನಾಂಶ ಸೇವಿಸಿದ ಕೋತಿಗಳಲ್ಲಿ ಶರೀರ ತೂಕವು ಕೇವಲ 1.8%ರಷ್ಟು ಹೆಚ್ಚಿತ್ತು.ತ್ವರಿತ ಆಹಾರ ಸೇವಿಸುವುದರಿಂದ, ಕ್ಯಾಲರಿಗಳು ಮತ್ತು ಶರೀರ ತೂಕ ಹೆಚ್ಚಾಗಿ ಮಧುಮೇಹದ ಅಪಾಯವನ್ನು ಹೆಚ್ಚಿಸುತ್ತದೆ' ಎಂದು ಬೊಸ್ಟನ್‌ ಮಕ್ಕಳ ಆಸ್ಪತ್ರೆಯ ಸ್ಥೂಲಕಾಯ ರೋಗ ವಿಭಾಗದ ನಿರ್ದೇಶಕ ಡೇವಿಡ್‌ ಲುಡ್ವಿಗ್‌ ಹೇಳಿದ್ದಾರೆ. ಅಮೆರಿಕನ್‌ ಜನರನ್ನು ಕಾಡುವ ಅಪಾಯಕಾರಿ ರೋಗಗಳ ಪಟ್ಟಿಯಲ್ಲಿ ಸ್ಥೂಲಕಾಯತ್ವ ಅಗ್ರಸ್ಥಾನದಲ್ಲಿದೆ ಎಂದು ರೋಗ ನಿಯಂತ್ರಣ ಮತ್ತು ಪ್ರತಿಬಂಧ ಕೇಂದ್ರ 2003ರಲ್ಲಿ ಘೋಷಿಸಿತ್ತು. ಅಮೆರಿಕಾ ಸಂಯುಕ್ತ ಸಂಸ್ಥಾನಗಳಲ್ಲಿ ತಡೆಯಬಹುದಾದ ಸಾವುಗಳ ಪೈಕಿ ಇದು ಎರಡನೆಯ ಸ್ಥಾನದಲ್ಲಿದೆ. ಇದು ಪ್ರತಿ ವರ್ಷ 400,000 ಸಾವುಗಳಿಗೆ ಕಾರಣವಾಗುತ್ತದೆ. ಸುಮಾರು 60 ದಶಲಕ್ಷ ಅಮೆರಿಕನ್‌ ವಯಸ್ಕರು ಸ್ಥೂಲಕಾಯ ಹೊಂದಿದ್ದು, 127 ದಶಲಕ್ಷ ಅಮೆರಿಕನ್ನರು ಅತಿತೂಕದವರು ಎನ್ನಲಾಗಿದೆ. ಸ್ಥೂಲಕಾಯತ್ವದೊಂದಿಗೆ ಸಂಬಂಧಿತ ಆರೋಗ್ಯ ಸಮಸ್ಯೆಗಳಿಂದಾಗಿ ಚಿಕಿತ್ಸಾ ವೆಚ್ಚದ ಬಗ್ಗೆ ತಳಮಳ ಹೆಚ್ಚಾಗುತ್ತದೆ. ಆರ್‌ಟಿಐ ಇಂಟರ್ನ್ಯಾಷನಲ್‌ 2003ರಲ್ಲಿ ಉತ್ತರ ಕೆರೊಲಿನಾದಲ್ಲಿ ನಡೆಸಿದ ಅಧ್ಯಯನದ ಪ್ರಕಾರ, ಅಮೆರಿಕಾ ದೇಶದಲ್ಲಿ ಆರೋಗ್ಯ ಸೇವಾ ಖರ್ಚು ಪ್ರತಿವರ್ಷ $93 ದಶಲಕ್ಷದಷ್ಟು ಹೆಚ್ಚಲಿದೆ. ಸ್ಥೂಲಕಾಯತ್ವದೊಂದಿಗೆ ಸಂಬಂಧಿತ ಟೈಪ್‌ 2 ಮಧುಮೇಹ ಮತ್ತು ಹೃದ್ರೋಗ ಮುಖ್ಯ ಆರೋಗ್ಯ ಸಮಸ್ಯೆ ಒಡ್ಡಲಿವೆ. ಮಿತಿಮೀರಿದ ಕ್ಯಾಲರಿ ಅಂಶವು ತ್ವರಿತ ಆಹಾರದ ಇನ್ನೊಂದು ಪಿಡುಗು. ಕೃಷಿ ವಿಭಾಗದ ಸದಸ್ಯರಾದ ಬಿ. ಲಿನ್‌ ಮತ್ತು ಇ. ಫ್ರಝಾವೊ ತಿಳಿಸಿದಂತೆ, ತ್ವರಿತ ಆಹಾರ ತಿನ್ನುವುದರಿಂದ, ಅಮೆರಿಕಾ ಸಂಯುಕ್ತ ಸಂಸ್ಥಾನದಲ್ಲಿ ಸೇವಿಸಲಾದ ಒಟ್ಟು ಕ್ಯಾಲರಿಗಳಲ್ಲಿ ತ್ವರಿತ ಆಹಾರಕ್ಕೆ ಸಂಬಂಧಿತ ಕ್ಯಾಲರಿಗಳ ಪ್ರಮಾಣವು 3%ರಿಂದ 12%ಕ್ಕೆ ಏರಿದೆ. ಮೆಕ್ಡೊನಾಲ್ಡ್ಸ್‌ ಆಹಾರ ಕೇಂದ್ರದಲ್ಲಿ ನಿಯತ್ತಿನ ಆಹಾರದಲ್ಲಿ ಬಿಗ್‌ ಮ್ಯಾಕ್‌ ಲಾರ್ಜ್‌ ಫ್ರೈಸ್‌ಗಳು, ಹಾಗೂ ದೊಡ್ಡ ಕೊಕಾ ಕೋಲಾ ಪಾನೀಯವುಂಟು. ಈ ಖಾದ್ಯಗಳಿಂದ 1430 ಕ್ಯಾಲರಿಗಳು ಶರೀರದಲ್ಲಿ ಸೇರಿಕೊಳ್ಳುತ್ತವೆ. ಸುಮಾರು 2000 ಕ್ಯಾಲರಿಗಳ ಪಥ್ಯಾಹಾರವು ಇಡೀ ದಿನಕ್ಕಾಗಿ ಸೂಕ್ತ ಕ್ಯಾಲರಿ ಹಾಗೂ ಆರೋಗ್ಯಕರ ಎನ್ನಲಾಗಿದೆ. ಆದರೆ ಇದು ವಯಸ್ಸು, ತೂಕ, ಎತ್ತರ, ದೈಹಿಕ ಸಕ್ರಿಯತೆ ಮತ್ತು ಲಿಂಗ ಸೇರಿದಂತೆ ವಿವಿಧ ವಿಚಾರಗಳನ್ನು ಅವಲಂಬಿಸುತ್ತದೆ.ಕಡಿಮೆಯಾದ ನಾರಿನ ಅಂಶ, ಅತಿ ಹೆಚ್ಚು ಕ್ಯಾಲರಿ ಮತ್ತು ಟ್ರ್ಯಾನ್ಸ್‌ ಫ್ಯಾಟ್ಸ್‌ನ ಅಪಾಯಗಳ ಜೊತೆಗೆ, ಆಹಾರದಿಂದ ವಿಷ ಹರಡುವುದು ಇನ್ನೊಂದು ಅಪಾಯ. ಎರಿಕ್‌ ಷ್ಲಾಸರ್‌ ತಮ್ಮ ಪುಸ್ತಕ 'ಫಾಸ್ಟ್‌ ಫುಡ್‌ ನೇಷನ್‌: ದಿ ಡಾರ್ಕ್‌ ಸೈಡ್‌ ಆಫ್‌ ದಿ ಆಲ್‌-ಅಮೆರಿಕನ್ ಮೀಲ್‌'ನಲ್ಲಿ ಮಾಂಸ ಸಿದ್ಧಪಡಿಸುವ ಪ್ರಕ್ರಿಯೆ ಕುರಿತು ವಿವರಿಸಿದ್ದಾರೆ. ಮಾಂಸ ಸಿದ್ಧಪಡಿಸುವುದು ಅಮೆರಿಕಾದಲ್ಲೇ ಅತಿ ಅಪಾಯಕಾರಿ ಕೆಲಸವಾಗಿದೆ. ಬೇರೆ ಯಾವುದೇ ಕೈಗಾರಿಕಾ ಕೆಲಸಕ್ಕಿಂತಲೂ ಇದರಲ್ಲಿ ಗಾಯಗೊಳ್ಳುವ ಸಂಭವ ಮೂರು ಪಟ್ಟು ಹೆಚ್ಚು. ಮಾಂಸ ಸಿದ್ಧಗೊಳಿಸುವ ಕೈಗಾರಿಕೆಗಳಲ್ಲಿ ಪಶುಗಳನ್ನು ದೊಡ್ಡ ಗೋಮಾಳಗಳಲ್ಲಿ ಒಟ್ಟುಗೂಡಿಸಿ, ಸೂಕ್ತ ತರಬೇತಿ ಪಡೆದಿರದ ಸಿಬ್ಬಂದಿ ನಿರ್ವಹಿಸುವ ಸಂಸ್ಕರಣಾ ಘಟಕದಲ್ಲಿ ಸಾಗಿಸುವುದರಿಂದ, ದೊಡ್ಡ ಪ್ರಮಾಣದಲ್ಲಿ ಆಹಾರ ಕಲುಷಿತಗೊಳ್ಳುವ ಸಾಧ್ಯತೆಯಿದೆ. ಗೊಬ್ಬರವು ಮಾಂಸದೊಂದಿಗೆ ಬೆರೆತುಕೊಳ್ಳುತ್ತದೆ. ಸ್ಯಾಲ್ಮೊನೆಲಾ ಮತ್ತು ಎಸ್ಕರಿಚಿಯಾ ಕೊಲೈ ಬ್ಯಾಕ್ಟೀರಿಯಾಗಳೊಂದಿಗೆ ಇದನ್ನು ಕಲುಷಿತಗೊಳಿಸುತ್ತದೆ. 0157:H7 ಇ. ಕೊಲೈ 0157:H7 ಆಹಾರ ಕಲುಷಿತಗೊಳಿಸುವ ಸಮಸ್ಯೆಗಳಲ್ಲಿ ಅತಿ ಕೆಟ್ಟ ನಿದರ್ಶನವಾಗಿದೆ. ಸಾಮಾನ್ಯವಾಗಿ ಇದು ಸರಿಯಾಗಿ ಬೇಯಿಸದ ಬರ್ಗರ್‌ಗಳ ಮೂಲಕ ಹರಡುವ ಈ ಬ್ಯಾಕ್ಟೀರಿಯಾಗೆ ಚಿಕಿತ್ಸೆ ನೀಡುವುದು ಕಷ್ಟ. ಪ್ರತಿಜೀವಕಗಳು(ಆಂಟಿಬಯೊಟಿಕ್ಸ್ ) ಬ್ಯಾಕ್ಟೀರಿಯಾಗಳನ್ನು ಕೊಲ್ಲುತ್ತವೆಯಾದರೂ, ಮನುಷ್ಯನಿಗೆ ಅಪಾಯಕಾರಿ ಪರಿಣಮಿಸುವ ವಿಷಪೂರಿತ ರಾಸಾಯನಿಕಗಳನ್ನು ಬಹಳಷ್ಟು ಪ್ರಮಾಣದಲ್ಲಿ ಸೂಸುತ್ತವೆ. ಇ. ಕೊಲೈ 0157:H7ಯಿಂದ ಸೋಂಕಿತರಾದ ಜನರಲ್ಲಿ 4%ರಷ್ಟರಲ್ಲಿ ಹೀಮೊಲಿಟಿಕ್‌ ಯುರೆಮಿಕ್‌ ಸಿಂಡ್ರೊಮ್‌ ಉಂಟಾಗುವುದು. ಈ ಸಿಂಡ್ರೊಮ್‌ ಸೋಂಕಿತ ಮಕ್ಕಳಲ್ಲಿ 5%ರಷ್ಟು ಮಕ್ಕಳು ಸಾವಿಗೀಡಾಗುವರು. ಇ. ಕೊಲೈ 0157:H7 ಎಂಬುದು ಅಮೆರಿಕನ್‌ ಮಕ್ಕಳಲ್ಲಿ ಮೂತ್ರಪಿಂಡಗಳ ವೈಫಲ್ಯಕ್ಕೆ ಪ್ರಮುಖ ಕಾರಣವಾಗುವುದು. ಪೀಡಿಯಾಟ್ರಿಕ್ಸ್‌ ನಡೆಸಿದ ಸಂಶೋಧನಾತ್ಮಕ ಪ್ರಯೋಗದಲ್ಲಿ, ನಾಲ್ಕರಿಂದ ಹತ್ತೊಂಬ್ಬತ್ತು ವರ್ಷ ವಯಸ್ಸಿನ ವರೆಗಿನ 6,212 ಮಕ್ಕಳಿಗೆ ವೈದ್ಯಕೀಯ ತಪಾಸಣೆ ನಡೆಸಿ, ತ್ವರಿತ ಆಹಾರ ಕುರಿತು ಕೆಲವು ಮಾಹಿತಿ ಪಡೆಯಲಾಯಿತು. ಈ ಪ್ರಯೋಗದಲ್ಲಿ ಭಾಗವಹಿಸಿದವರನ್ನು ಸಂದರ್ಶಿಸಿದ ನಂತರ, ದಿನವೊಂದರಲ್ಲಿ ಇಡೀ ಸ್ಯಾಂಪಲ್‌ನಲ್ಲಿ 30.3%ರಷ್ಟು ತ್ವರಿತ ಆಹಾರ ಸೇವಿಸಿದ್ದರೆಂದು ವರದಿಯಾಗಿತ್ತು. ದೇಶದ ಎಲ್ಲಾ ಪ್ರದೇಶಗಳಲ್ಲಿ, ಎಲ್ಲ ಜನಾಂಗೀಯತೆಗಳಲ್ಲಿ, ಪುರುಷರು ಮತ್ತು ಸ್ತ್ರೀಯರಲ್ಲಿ ತ್ವರಿತ ಆಹಾರ ಭಕ್ಷಣೆ ಹೆಚ್ಚಾಗಿತ್ತು. ಇತರೆ ಮಕ್ಕಳಿಗೆ ಹೋಲಿಸಿದರೆ, ತ್ವರಿತ ಆಹಾರ ಭಕ್ಷಿಸಿದ ಮಕ್ಕಳು ಕೊಬ್ಬು, ಕಾರ್ಬೊಹೈಡ್ರೇಟ್‌ಗಳು ಹಾಗೂ ಸಕ್ಕರೆ-ಪದಾರ್ಥ ಹೊಂದಿದ ಪಾನೀಯಗಳನ್ನು ಹೆಚ್ಚಿನ ಪ್ರಮಾಣದಲ್ಲಿ ಸೇವಿಸುತ್ತಿದ್ದರು. ತ್ವರಿತ ಆಹಾರ ಸೇವಿಸಿದ ಮಕ್ಕಳು ನಾರು ಖಾದ್ಯ, ಹಾಲು, ಹಣ್ಣು ಹಾಗೂ ಪಿಷ್ಟೇತರ ತರಕಾರಿಗಳನ್ನು ಅತಿ ಕಡಿಮೆ ಪ್ರಮಾಣದಲ್ಲಿ ಸೇವಿಸುತ್ತಿದ್ದರು. ಈ ಪ್ರಯೋಗದ ಫಲಿತಾಂಶಗಳನ್ನು ಪರಿಶೀಲಿಸಿದ ಸಂಶೋಧಕರು, ತ್ವರಿತ ಆಹಾರ ಸೇವಿಸಿದ ಮಕ್ಕಳಲ್ಲಿ ಪಥ್ಯಾಹಾರದ ಮೇಲೆ ನಕಾರಾತ್ಮಕ ಪರಿಣಾಮ ಬೀರಿ, ಇದರಿಂದಾಗಿ ಸ್ಥೂಲಕಾಯತ್ವದ ಸಾಧ್ಯತೆಯನ್ನು ಗಮನಾರ್ಹವಾಗಿ ಹೆಚ್ಚಿಸುತ್ತದೆ ಎಂದು ತೀರ್ಮಾನಕ್ಕೆ ಬಂದರು.